བོད་ཀྱི་སྲོལ་རྒྱུན་གྱི་རྩོམ་པ་པོའི་རྩོམ་རིག་ནི།རྒྱ་ཆེ་ཞིང་གཏིང་ཟབ་པའི་བོད་བརྒྱུད་ནང་བསྟན་རིག་གནས་དང་ནང་བསྟན་རྩོམ་རིག་དང་།དེ་མིན་རྒྱ་གར་གྱི་རིག་བྱེད་རྩོམ་རིག་ལས་ཐད་ཀར་བྱུང་ཞིང་དར་རྒྱས་བྱུང་བ་ཞིག་ཡིན་ཞེས་བརྗོད་ཆོག་པར་སྣང་།ནང་བསྟན་གྱི་གསུང་རབ་རྒྱ་མཚོ་ལྟ་བུ་རིམ་བཞིན་བོད་ཡིག་ཏུ་འགྱུར་བར་བསྟུན།ངོ་མཚར་ཞིང་ཡིད་འཕྲོག་པའི་རིག་བྱེད་རྩོམ་རིག་དང་ནང་བསྟན་རྩོམ་རིག་བོད་དུ་འགྱུར་བ་དང་།ཁྱད་པར་དུ་རྒྱ་གར་གྱི་གནའ་རབས་ཀྱི་ལོ་རྒྱུས་སྙན་རྩོམ་རིང་མོ་དེ་གཉིས་བོད་དུ་འགྱུར་པས་བོད་རང་སའི་རྩོམ་རིག་གི་བརྗོད་བྱའི་ནང་དོན་དང་མཚོན་བྱེད་རྣམ་པ་ཕུན་སུམ་ཚོགས་པ་དང་འཕེལ་རྒྱས་སུ་འགྲོ་བར་སྐུལ་མ་ཤུགས་དྲག་ཐེབས་ཏེ།བོད་ཀྱི་གནའ་རབས་རྩོམ་རིག་གི་བསམ་བློ་དང་སྒྱུ་རྩལ་གྱི་རྣམ་པ།དེ་མིན་གསར་རྩོམ་གྱི་ཐབས་ཤེས་བཅས་ལ་འགྱུར་ལྡོག་ཆེན་པོ་བྱུང་།ནང་བསྟན་གྱི་བསམ་བློ་རིག་གནས་ཀྱིས་མི་རྣམས་ཀྱི་བསམ་བློ་དང་རིན་ཐང་གི་ལྟ་བ་དང་མི་ཚེའི་ལྟ་བ་བཅས་ལ་འགྱུར་ལྡོག་ཆེན་པོ་བྱུང་སྟེ།རིམ་བཞིན་བོད་ཀྱི་འདུ་ཤེས་འཛིན་སྟངས་ཀྱི་རྩ་བའི་བསམ་བློ་དང་རིག་གནས་ཀྱི་རྨང་གཞིར་གྱུར་པ་མ་ཟད།རྩོམ་རིག་གི་བརྗོད་བྱའི་ནང་དོན་གལ་ཆེན་ཞིག་ཏུ་གྱུར་པ་དང་།དེ་དང་འབྲེལ་ཏེ་བོད་ཀྱི་རྩོམ་རིག་གི་བསམ་བློའི་རང་བཞིན་དང་མཛེས་རྟོག་གི་བསམ་བློའང་གཏིང་ཇེ་ཟབ་ཏུ་འཕེལ་རྒྱས་བྱུང་།